ฐานะไทยปึ้ก ทุนสำรองพุ่ง สูงกว่าหนี้
ธปท.มั่นใจเสถียรภาพด้านต่างประเทศของไทยแข็งแกร่งรองรับความผันผวนของตลาดเงินโลกได้
4 มี.ค. 2559

ธปท.มั่นใจเสถียรภาพด้านต่างประเทศของไทยแข็งแกร่งรองรับความผันผวนของตลาดเงินโลกได้
ธนาคารแห่งประเทศไทย (ธปท.) รายงานเสถียรภาพด้านต่างประเทศของไทยในเดือน ม.ค. 2559 ยังอยู่ในเกณฑ์ที่รองรับความผันผวนของตลาดการเงินโลกได้ โดยหนี้ต่างประเทศอยู่ที่ 1.28 แสนล้านเหรียญสหรัฐ (ประมาณ 4.626 ล้านล้านบาท) เป็นการปรับลดลงมาจากเดือน ธ.ค. 2558 จากการชำระคืนหนี้สินสุทธิ 600 ล้านเหรียญสหรัฐ
สำหรับโครงสร้างหนี้ต่างประเทศ สัดส่วนหนี้ระยะสั้นลดลงจากเดือนก่อนหน้ามาอยู่ที่ 39.7% ของหนี้ต่างประเทศทั้งหมด
ขณะที่ฐานะเงินสำรองระหว่างประเทศอยู่ที่ 1.6 แสนล้านเหรียญสหรัฐ (ประมาณ 5.76 ล้านล้านบาท) เพิ่มขึ้นจากเดือนก่อน 3.6 หมื่นล้านเหรียญสหรัฐ และยอดคงค้างการซื้อเงินตราต่างประเทศล่วงหน้าสุทธิของ ธปท.อยู่ที่ 9,200 ล้านเหรียญสหรัฐ ลดลงจากเดือนก่อน 2,400 ล้านเหรียญสหรัฐ
ทั้งนี้ เป็นการชำระคืนเงินกู้ระยะสั้นของภาคสถาบันการเงินที่รับฝากเงิน สอดคล้องกับการลดลงของธุรกรรมการป้องกันความเสี่ยงจากอัตราแลกเปลี่ยนของผู้ส่งออก ขณะที่ธุรกรรมการป้องกันความเสี่ยงจากอัตราแลกเปลี่ยนของผู้นำเข้าปรับเพิ่มขึ้นตามการคาดการณ์ว่าเงินบาทจะมีทิศทางอ่อนค่า
นอกจากนี้ เป็นการชำระคืนเงินกู้ระยะยาวที่ครบกำหนดของสถาบันการเงินและการชำระคืนสินเชื่อทางการค้าของภาคธุรกิจไทยตามมูลค่าการนำเข้าที่ลดลง ขณะที่ผลจาก Valuation Change ทำให้ยอดคงค้างหนี้ต่างประเทศเพิ่มขึ้น 300 ล้านเหรียญสหรัฐ ตามการปรับแข็งค่าของเงินบาท